# РЕПУБЛИКА БЪЛГАРИЯ

# Заместник-министър на земеделието



|  |  |
| --- | --- |
| **Д-Р Иван иванов****Министър на земеделието**  | **ОДОБРЯВАМ:**  |

Относно: Заповед на основание чл. 16 от Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г. (Наредба № 7 от 2015 г.), (ДВ, бр. 16 от 2015)

ДОКЛАД

от

Д-р Момчил Неков

*Заместник – министър на земеделието*

УВАЖАЕМИ ГОСПОДИН МИНИСТЪР,

Общата селскостопанска политика се прилага при споделено управление между държавите-членки и Европейския Съюз, както е видно от чл. 4 и 5 от Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвет, наричан по – нататък „Регламент (ЕС) № 1306/2013“ (OB L 347, 20.12.2013 г). Този регламент установява правилата, по които държавите-членки да организират своите системи за управление на отношенията с отделните бенефициери. Следователно, държавите-членки са тези, които трябва да установят процедури за обработване на заявленията, пряко информиране на земеделските стопани за решенията за плащане и извършване на тези дейности в рамките на определен срок. Тъй като такива процедури по принцип са въпрос на отношения между националната администрация и земеделския стопанин, те следва да бъдат определени в националното законодателство.

В рамките на общата селскостопанска политика държавите членки следва да приемат всички необходими законови, подзаконови и административни разпоредби и да вземат всички необходими мерки с оглед осигуряването на ефективна защита на финансовите интереси на Съюза, по-специално: а) проверяват законността и редовността на операциите, финансирани от Фондовете; б) осигуряват ефективни превантивни мерки срещу измами, особено в областите с по-висок риск, които да имат възпиращ ефект, като вземат предвид разходите и ползите, както и пропорционалността на мерките; в) предотвратяват, разкриват и отстраняват нередности и измами; г) налагат намаления, които са ефективни, възпиращи и пропорционални в съответствие с правото на Съюза, или ако такова не съществува, с националното право, и завеждат съдебни дела с тази цел, ако е необходимо; д) възстановяват неправомерните плащания с лихви и завеждат съдебни дела за целта, според случая. Държавите членки следва да създават ефективни системи за управление и контрол, за да гарантират спазването на законодателството, уреждащо схемите за подпомагане на Съюза, целящи да се сведе до минимум рискът от нанасяне на финансови вреди на Съюза.

В тази връзка е предвидено на европейско ниво осъществяване на проверки, които включват системни административни проверки на всички заявления за подпомагане и искания за плащане, както и проверки на място. Тези проверки се осъществяват чрез Разплащателните агенции или упълномощените да действат от тяхно име органи. Съгласно чл. 75 от Регламент (ЕС) № 1306/2013 плащанията се осъществяват в периода от 1 декември до 30 юни на следващата календарна година. Тези плащания не се извършват преди да са приключили проверките на условията за допустимост, които държавите членки трябва да осъществяват. Плащанията могат да бъдат в пълен размер или в съответното процентно намаление, когато са констатирани неспазвания на ангажиментите или на други задължения от страна на бенефициентите. За да се постигне реален възпиращ ефект, е необходимо да са извършени проверките и на база констатираните резултати, да се установят пропорционални и ефективни мерки – съответните проценти намаления в предоставяната помощ. Към момента на подаване на заявленията за подпомагане или заявленията за плащане тази информация не е налице. Тя е резултат от контролната дейност на Разплащателна агенция, но бенефициентите са информирани какъв ангажимент доброволно се съгласяват да поемат и какви задължения да изпълняват. В чл. 63 от Регламент (ЕС) № 1306/2013 e предвидено, че ако се установи, че даден бенефициер не изпълнява критериите за допустимост, ангажиментите или други задължения, свързани с условията за предоставяне на помощта или подкрепата, предвидена в секторното законодателство в областта на селското стопанство, помощта не се изплаща или се оттегля изцяло или частично.

В националното законодателство на Република България процедурите за обработване на заявления за подпомагане и заявленията за плащане са определени в наредби, издавани от министъра на земеделието, храните и горите, сега министър на земеделието, съгласно чл. 9а, т. 2 от Закона за подпомагане на земеделските производители (ЗПЗП). Министърът на земеделието, храните и горите, сега министър на земеделието (съгласно т. 3 от Решение на Народното събрание за приемане на структура на Министерския съвет на Република България (обн., ДВ, бр. 106 от 2021 г.; изм., бр. 110 от 2021 г.)), освен, че има правомощия с наредбите по чл. 9а, т. 2 от ЗПЗП да определи условията и реда за подпомагане по мярка 10 „Агроекология и климат“, в това число и финансовите условия, има и правото по силата на чл. 2в, ал. 1 от ЗПЗП да контролира дейността на Разплащателна агенция. По подадени заявления за подпомагане и заявления за плащане по мярка 10 „Агроекология и климат“ условията и реда за извършване на проверките, както и условията за допустимост, са регламентирани в Наредба № 7 от 2015 година. Съгласно чл. 11 и чл. 48, ал. 2 от цитираната наредба във връзка с чл. 4, ал. 9 от Наредба № 5 от 2009 г. за условията и реда за подаване на заявления по схеми и мерки за директни плащания (ДВ, бр. 22 от 2009 г.) приемът на заявления за подпомагане и заявления за плащане се осъществява след заповед на министъра на земеделието, храните и горите, сега министър на земеделието. През 2021 година този прием е обявен със Заповед № РД 09 – 216/12.03.2021 г. на министъра на земеделието, храните и горите. След приключване на процедурата по прием следват проверките, извършвани от Разплащателна агенция, съобразно нормативните изисквания на Регламент (ЕС) №1306/2013 и националното законодателство. Съгласно чл. 75 от Регламент (ЕС) № 1306/2013 плащанията се осъществяват в периода от 1 декември до 30 юни на следващата календарна година, като Разплащателна агенция по силата на чл. 63, параграф 1 от цитирания регламент, ако установи, че даден бенефициер не изпълнява критериите за допустимост, ангажиментите или други задължения, свързани с условията за предоставяне на помощта или подкрепата, предвидена в секторното законодателство, помощта не се изплаща или се оттегля изцяло или отчасти и, когато е приложимо, съответните права на плащане съгласно член 21 от Регламент (ЕС) № 1307/2013 не се предоставят или се отменят.

В секторното законодателство, с оглед принципа на споделено управление, финансовите условия за предоставяне на подпомагане по мярка 10 „Агроекология и климат“ са уредени в Наредба № 7 от 2015 г., глава трета „Финансови условия за подпомагане“. Там са регламентирани конкретните суми за подпомагане, при какви неспазвания и неизпълнения се намалява или отказва предоставяне на финансовата помощ. Същественото тук е, че тези правила се прилагат за всяка отделна кампания. В тази връзка е и предвидена нормативно установената възможност министърът на земеделието, храните и горите, сега министър на земеделието, съгласно чл. 16 от Наредба № 7 от 2015 г., да приема методика. С този акт, именуван „методика“, се дават указания относно приложението на глава трета от наредбата, които следва да се спазят от Разплащателна агенция след завършване на проверките и преди одобряване на плащанията към бенефициентите или съответно не предоставянето на финансова помощ. По този начин се уреждат реда за реализиране на възможностите на Разплащателната агенцията да откаже изцяло или отчасти подпомагането, ако установи неспазване на поетите ангажименти или други задължения от бенефициентите. Такова изискване се вменява и по силата на чл. 35 от Делегиран регламент (ЕС) № 640/2014 на Комисията от 11 март 2014 година за допълнение на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол и условията за отказ или оттегляне на плащанията и административните санкции, приложими към директните плащания, подпомагането на развитието на селските райони и кръстосаното съответствие (OB L 181, 20.6.2014 г.). В тази разпоредба изрично е указано, че при вземане на решение относно размера на отказ или оттегляне на подпомагането се отчита тежестта, степента, продължителността и системността на неспазването във връзка с условията за подпомагане. Условията за подпомагане са нормативноустановени, известни са на бенефициентите, като те доброволно приемат да ги изпълняват и се съгласяват да бъдат проверявани от компетентните органи. Тези проверки се осъществяват на първо място от Разплащателна агенция, преди извършване на плащане, сроковете на които са след края на следващата кампания. С цел изпълнение на чл. 58, параграф 1 от Регламент (ЕС) № 1306/2013, за да се осигури ефективна защита на финансовите интереси на Съюза, и да се предотврати последващо неизпълнение от същия бенефициер или от други, се предвижда и съответно процентно намаление на предоставяното подпомагане.

През 2021 г. е извършена промяна в Програмата за развитие на селските райони за периода 2014-2020 г. (ПРСР 2014 – 2020 г.) и в Наредба № 7 от 2015 г., като са предвидени възможности за поемане на по – кратки ангажименти и са променени изискванията по управление на следните направления: „Контрол на почвената ерозия“ и „Традиционни практики за сезонна паша (пасторализъм)“.

Дирекция „Развитие на селските райони“, която съгласно т. 2 от Решение № 792 от 17 декември 2013 г. на Министерски съвет е Управляващ орган на ПРСР 2014 – 2020 г., с писмо с изх. № 10-982/04.10.2021 година е изискала информация от Държавен фонд „Земеделие“ – Разплащателна агенция (ДФЗ – РА), относно резултатите от проверките по заявленията за Кампания 2020, подадени по мярка 10 „Агроекология и климат“.Постъпила е информация с писма с рег. индекс. № 10-982/11.10.2021 гoдина.

Въз основа на постъпилата информация от ДФЗ-РА е установено, че за част от дейностите не е налице нарастване в нивата на констатирани неспазвания на изисквания по управление. По направление „Опазване на застрашени от изчезване местни породи, важни за селското стопанство“ е налице увеличение от 19% (или 256 на брой констатирани неспазвания на изискването спрямо 215 от предходната кампания). Разплащателна агенция констатира неспазване на изискването да се представя писмено разрешение от съответната развъдна организация или от Изпълнителната агенция по селекция и репродукция в животновъдството за клане или продажба на всяко животно, подпомагано по реда на Наредба № 7 от 2015 година. Нарастването на дела на констатирани неспазвания изисква промяна в системата на намаления в съответствие с изискванията по прилагане на европейското право.

По отношение на дейността „Затревяване на междуредията на лозята и трайните насаждения“ от направление „Контрол на почвената ерозия“, са направени допълнения в приложение № 10 към чл. 36, ал. 1, т. 2, буква "а" от Наредба № 7 от 2015 г. по отношение на поддържането на нисък тревостой и вътрешноредовото окопаване на допустимите насаждения с допустимите земеделски култури. Това изменение следва да намери отражение и в методиката.

 По отношение на противоерозионни мероприятия в обработваеми земи са направени допълнения на дейностите, които също следва да бъдат отразени в текстовете на методиката, като едно от измененията на Наредба № 7 от 2015 г., въвежда изискване за създаване и поддържане на буферни ивици с медоносна тревна растителност. Това изискване е отразено на своето систематично място в приложение № 11 към чл. 36, ал. 1, т. 3, буква "а" от същата наредба.

В представените планове за дейностите от направлението трябва да бъдат посочени номерата на заявените парцели по дейността, периодът на извършване на агротехническите мероприятия, както и използваните медоносни растения във връзка с ангажиментите по чл. 36, ал. 1, т. 3, буква "а" от Наредба № 7 от 2015 година.

Във връзка с предоставената информация от ДФЗ-РА за направление „Традиционни практики за сезонна паша (пасторализъм)“ е видно, че не е установен ръст на нарушенията. От друга страна, във връзка с информация от Министерство на околната среда и водите , относно нуждата от краткосрочни мерки за подобряването на пасищните екосистеми в националните паркове са предприети действия от страна на Управляващия орган на ПРСР 2014 – 2020 г. и са допълнени, както изисквания за управления по направлението, така и базовите изисквания.

Въз основа на направените актуализации, максималната процентна стойност, с която може да се намали установената сума при неспазване на повече от едно изискване по управление на база направените предложения за промени в конкретни изисквания по управление на дейности са преизчислени.

По отношение на ангажиментите, изпълнявани по останалите направления, не следва да се извършват промени в правилата от предходните кампании.

Във връзка с изложеното,

**УВАЖАЕМИ ГОСПОДИН МИНИСТЪР,**

Предлагам да одобрите проект на Заповед на основание чл. 16 от Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г.

**Приложение**: 1. Проект на заповед, ведно с приложена методика;

 2. Проект на съобщение за провеждане на обществено обсъждане.

